Szám: 2505-20/2024.

**TÁJÉKOZTATÓ**

**a lejárt határidejű közgyűlési határozatok végrehajtásáról**

Szombathely Megyei Jogú Város Önkormányzata Szervezeti és Működési Szabályzatának 22. § (4) bekezdése alapján az intézkedést igénylő lejárt határidejű közgyűlési határozatok végrehajtása érdekében tett intézkedésekről a leadott jelentések alapján az alábbiakban számolok be:

**302/2023. (IX.28.) Kgy. sz. határozatában** a Közgyűlés jóváhagyta a Weöres Sándor Színház Nonprofit Kft. által a 3505 hrsz.-ú, Szombathely, Akacs M. u. 7. szám alatt található színházépület 106 m2 nagyságú helyiségcsoportjának bérbeadására vonatkozó pályázati felhívást.

**Nagyné Dr. Gats Andrea, a Jogi és Képviselői Osztály vezetője jelenti:** A pályázati felhívás 2023. október 3. napján közzétételre került. Az eljárás eredményeképpen a színházi büfé üzemeltetésére a Daniel és Társai Gastro 2000 Kft.-vel kötött a társaság szerződést, 2023. novemberi 1-i kezdő dátummal. A szerződésben szereplő üzemeltetési jog átadásáért fizetendő díj 325.000 Ft+ÁFA/hó.

**303/2023. (IX.28.) Kgy. sz. határozatában** a Közgyűlés felkérte a kizárólagos, illetve többségi önkormányzati tulajdonú gazdasági társaságok vezetőit, hogy alkossanak szabályzatot a társaság vagyonának értékesítésére vonatkozóan, és azt jóváhagyásra terjesszék a Gazdasági és Jogi Bizottság elé.

**Nagyné Dr. Gats Andrea, a Jogi és Képviselői Osztály vezetője jelenti:** A vagyonértékesítési szabályzatokat a Gazdasági és Jogi Bizottság 14-25/2024. (I.24.) GJB számú határozataival jóváhagyta.

**367/2023. (XI.30.) Kgy. sz. határozatában** a Közgyűlés egyetértett a European Urban Initiative (EUI) City-to-City Exchanges pályázat benyújtásával.

**Nagyné Dr. Gats Andrea, a Jogi és Képviselői Osztály vezetője jelenti:** A benyújtott pályázat pozitív elbírálásban részesült, a támogatási szerződés aláírása folyamatban van.

**392/2023. (XI.30.) Kgy. sz. határozatában** a Közgyűlés a kultúra területén dolgozók részére kitüntetések adományozásáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A kitüntető díjak 2024. január 22. napján, a Magyar Kultúra Napja alkalmából rendezett gálán átadásra kerültek.

**396/2023. (XII.14.) Kgy. sz. határozatában** a Közgyűlés felkérte a Micimackó Óvoda hidroterápiás uszodája és az Oladi iskola uszodája fenntartóit, hogy az uszodákat helyezzék újra üzembe.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat a fenntartóknak 2023. december 21. napján megküldésre került. A Vas Vármegyei Szakképzési Centrum kancellárja 2024. január 16. napján kelt levelében arról tájékoztatta az Önkormányzatot, hogy az Oladi Technikumban lévő tanuszoda a hatósági előírt energiamegtakarítás miatti korlátozások bevezetésekor üzemen kívül lett helyezve, és mivel a kötelezően előírt 25%-os energiamegtakarítás jelenleg is érvényben van, a tanuszoda üzembe helyezésére nincs lehetőség.

**398/2023. (XII.14.) Kgy. sz. határozatában** a Közgyűlés tudomásul vette a Muskátli utcában történő trafibox kihelyezésről szóló tájékoztatót.

**Kalmár Ervin, a Városüzemeltetési Osztály vezetője jelenti:** A Vas Vármegyei Rendőr-főkapitánysággal a trafibox üzemeltetésére vonatkozó megállapodás aláírásra került. A berendezés elektromos csatlakozása kiépült, a sebességmérőt a rendőrség 2024. március 1. napjától üzemelteti.

**420/2023. (XII.14.) Kgy. sz. határozatában** a Közgyűlés jóváhagyta a fizető parkolási rendszer üzemeltetéséért a SZOVA Nonprofit Zrt.-nek fizetendő havi díj összegét.

**Kalmár Ervin, a Városüzemeltetési Osztály vezetője jelenti:** A fizető parkolási rendszer üzemeltetésére vonatkozó szerződésmódosítás 2024. február 6. napján aláírásra került.

**427/2023. (XII.14.) Kgy. sz. határozatában** a Közgyűlés megállapította a szociális étkeztetésben alkalmazandó élelmezési nyersanyagköltség összegeket.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A Pálos Károly Szociális Szolgáltató Központ és Gyermekjóléti Szolgálat részére a határozat megküldésre került.

**428/2023. (XII.14.) Kgy. sz. határozatában** a Közgyűlés megállapította az óvodákban, általános és középiskolákban, valamint kollégiumokban alkalmazott élelmezési nyersanyagköltséget és a rezsikulcs mértékét, valamint az ELAMEN Zrt. részére a 2024. évi költségvetés terhére rendkívüli rezsitámogatásként legfeljebb 55.000.000 Ft keretösszeg erejéig forrás biztosításáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** Az ELAMEN Zrt. részére a határozat megküldésre, a vállalkozási szerződés módosítása 2024. február 6. napján aláírásra került.

**2/2024. (I.25.) Kgy. sz. határozatában** a Közgyűlés felkérte a polgármestert, hogy a turizmusfejlesztési hozzájárulás kapcsán keresse meg a Magyar Turisztikai Ügynökséget.

**Dr. Holler Péter, a Hatósági Osztály vezetője jelenti:** A Magyar Turisztikai Ügynökség megkeresése 2024. február 2. napján megtörtént a Közgyűlésen felmerült kérdések tisztázása érdekében.

**3/2024. (I.25.) Kgy. sz. határozatában** a Közgyűlés a településkép védelméről szóló 2016. évi LXXIV. törvény módosítása miatt kezdeményezte a településkép védelméről szóló 26/2017. (XII.20.) önkormányzati rendelet jogharmonizációs módosítási eljárását.

**Sütő Gabriella, városi főépítész jelenti:** Az önkormányzati rendelet módosítása tekintetében az állami főépítésszel egyeztető tárgyalásra kerül sor, ezért a beszámoló végén található határozatban javaslatot teszek a határozat határidejének módosítására.

**4/2024. (I.25.) Kgy. sz. határozatában** a Közgyűlés a Szombathelyi Tankerületi Központhoz tartozó általános iskolák 2024/2025. tanévre vonatkozó iskolakörzeti beosztásának meghatározására tett javaslatot.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat a Szombathelyi Tankerületi Központnak megküldésre került.

**5/2024. (I.25.) Kgy. sz. határozatában** a Közgyűlés hozzájárult a Savaria Múzeum és a Ferenczy Múzeumi Centrum közötti műtárgycsere megállapodás megkötéséhez.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A Savaria Múzeum részére a határozat megküldésre került.

**6/2024. (I.25.) Kgy. sz. határozatában** a Közgyűlés egyetértett a Horizon Europe „New European Bauhaus – Innovative solutions for greener and fairer ways of life through arts and culture, architecture and design for all (HORIZON-CL2-2024-HERITAGE-01-01)” felhívásra benyújtandó pályázat tartalmával, és felkérte a polgármestert a pályázat benyújtásához szükséges intézkedések megtételére.

**Nagyné Dr. Gats Andrea, a Jogi és Képviselői Osztály vezetője jelenti:** A pályázat határidőben benyújtásra került.

**9/2024. (I.25.) Kgy. sz. határozatában** a Közgyűlés hozzájárult ahhoz, hogy az Apáczai Csere János Alapítvány a „Kulturális és Civil Alap” elnevezésű tételsor terhére támogatásban részesüljön "A közös nyelv-a táj"- Konferencia megvalósítása cél helyett 2024. évi működés támogatása céllal.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A támogatási szerződés aláírásra, a támogatási összeg kiutalásra került.

**10/2024. (I.25.) Kgy. sz. határozatában** a Közgyűlés a 318/2023. (IX.28.) Kgy. számú határozatát visszavonva felkérte a GESZ igazgatóját a Szent Márton utca 20-24. szám alatt működő, 5. számú felnőtt fogorvosi körzet 2024. február 1. napjától történő működtetése érdekében szükséges intézkedések megtételére.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat a GESZ részére megküldésre került.

**15/2024. (I.25.) Kgy. sz. határozatában** a Közgyűlés elfogadta a 2024. évi útfelújítási programot, és felkérte a polgármestert a program végrehajtásához szükséges intézkedések megtételére.

**Kalmár Ervin, a Városüzemeltetési Osztály vezetője jelenti:** A közbeszerzési eljárás lefolytatásra került, az ajánlatok műszaki-szakmai vizsgálatát, értékelését a Beruházási Iroda elvégezte.

**16/2024. (I.25.) Kgy. sz. határozatában** a Közgyűlés jóváhagyta az 1000 fa program 2024. évre tervezett, kibővített változatát és annak eljárásrendjét.

**Kalmár Ervin, a Városüzemeltetési Osztály vezetője jelenti:** A regisztrációs időszak 2024. február 1. napjától meghirdetésre került. A fás szárú növények tekintetében – mivel azok időközben elfogytak – a regisztráció február 15. napján lezárult. A balkonnövények vonatkozásában február 18. napjáig volt lehetősége regisztrálni a lakosoknak. Az előbbiekről szóló bővebb tájékoztatás a Tisztelt Közgyűlés februári ülésének napirendjén szerepel az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről szóló beszámoló részeként.

**17/2024. (I.25.) Kgy. sz. határozatában** a Közgyűlés döntött a Mesebolt Bábszínház igazgatójának megbízásáról, és felkérte a polgármestert, hogy az előadó-művészeti szervezet vezetőjének választására irányuló pályázati eljárásól és a munkakör betöltésének szabályairól szóló 155/2017. (VI.15.) Korm. rendeletben foglaltaknak megfelelően gondoskodjon a sikeres pályázat egy példányának a Korm. rendeletben kijelölt szerv részére történő megküldéséről.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A döntésről a nyertes pályázó és a GESZ értesítésre került, a sikeres pályázat egy példányának megküldése megtörtént.

**19-20/2024. (I.25.) Kgy. sz. határozataiban** a Közgyűlés a VASIVÍZ ZRt. 2024. évi átdolgozott üzleti tervét jóváhagyásra javasolta a társaság legfőbb szervének.

**Nagyné Dr. Gats Andrea, a Jogi és Képviselői Osztály vezetője jelenti:** A határozatok a társaság részére megküldésre kerültek.

**22/2024. (I.25.) Kgy. sz. határozatában** a Közgyűlés támogatta a Savaria Múzeum részvételét az Újrafelfedezett közös középkori történelem, eltemetett közös történelem/CoMe History elnevezésű pályázaton.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat a Múzeum részére megküldésre került.

**23/2024. (I.25.) Kgy. sz. határozatában** a Közgyűlés a JUSTClimate projekt megvalósítása érdekében 2024. február 1. és 2024. október 15. közötti időszakra, határozott időre létrehozott a Polgármesteri Hivatal Városüzemeltetési Osztály Beruházási Irodáján egy fő státuszt, és jóváhagyta a Polgármesteri Hivatal Szervezeti és Működési Szabályzatának módosítását.

**Nagyné Dr. Gats Andrea, a Jogi és Képviselői Osztály vezetője jelenti:** A Polgármesteri Hivatal Szervezeti és Működési Szabályzatának módosítása aláírásra került.

**24/2024. (I.25.) Kgy. sz. határozatában** a Közgyűlés elfogadta a Berzsenyi Dániel Könyvtár igazgatói feladatainak ellátására vonatkozó pályázati felhívást, és felhatalmazta a polgármestert a közzétételre.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A pályázati felhívás 2024. február 1. napján közzétételre került.

**27/2024. (I.25.) Kgy. sz. határozatában** a Közgyűlés szombathelyi lakos önkormányzati tulajdonban lévő lakásban lakók lakbértámogatás iránti kérelem elutasítása ügyében benyújtott fellebbezésének elutasításáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat kézbesítése megtörtént.

Kérem a Tisztelt Közgyűlést, hogy a fenti tájékoztatómban foglaltakat elfogadni szíveskedjék.

**Szombathely, 2024. február 21.**

|  |  |
| --- | --- |
|  | **/: Dr. Károlyi Ákos :/** |

**HATÁROZATI JAVASLAT**

**……/2024. (II.29.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 3/2024. (I.25.) Kgy. számú határozat 2. pontja határidejének a 2024. márciusi Közgyűlésre történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Sütő Gabriella, városi főépítész)

**Határidő:** a 2. pontban foglaltak szerint